मैं शाम करीब 5 बजे शब्बीरपुर गांव पहुंचा। चारों तरफ गांव में सन्नाटा था। महिलाएं अपने टूटे दरवाजों के गेट पर बैठी थीं। गांव में कम ही मर्द थे, सिर्फ बुढ़े और बच्चे दिख रहे थे। पचास से साठ घर होने के बावजूद एक भी युवा नहीं थे। एक या दो युवा दिखे जो किसी दूसरे गांव से मदद के लिए आए थे। मैंने करीब 45 मिनट तक लगातार पूरे दलित मोहल्ले का जायजा लिया। फिर महिलाओं से बात करनी शुरू की जो डरानेवाली थी। महिलाओं ने जो कहा उसपर भरोसा नहीं हो रहा था। वह कह रही थीं – “पुलिस आगे-आगे चल रही थी। हमलावर पेट्रोल बम से घरों में आग लगा रहे थे। जानवरों के चारे तक में आग लगाई गई। हर घर में किमती सामान जैसे टीवी, गोदरेज, बाइक और बेड को तोड़ दिया गया था। यहां तक की अनाज को भी मिट्टी में मिला दिया।” हर घर में बेड, कपड़े और अन्य सामान जले हुए थे। मोहल्ले का कोई घर ऐसा नहीं था जिसका दरवाजा टूटा हुआ नहीं हो। बाइक को जानबूझकर डैमेज किया गया था। देखकर ऐसा लग रहा था मानों एकदम आराम से किसी कबाड़ी वाले ने अपने अनुसार पीट-पीटकर सामान को सहेजने की कोशिश की है। महिलाओं के मुंह से बोल नहीं फूट रहे थे। उनकी आंखों से आंसू बह रहे थे। किसी के कमर पर तो किसी के हाथ पर तो किसी के छाती पर डंडे और तलवार से हमले के निशान थे। किसी के घर शादी के गहनों की लूट हुई थी तो किसी के पैसे तक लूट लिए गए थे। हर घर में टीवी को तोड़ दिया गया था।